Δεύτερη συστημική παρέμβαση το 2020 υπόσχεται στους τραπεζίτες ο υπουργός Οικονομικών, Χρήστος Σταϊκούρας για τις τράπεζες, λίγες μόλις ημέρες μετά από τη θέσπιση του «σχεδίου Ηρακλής», που εγγυάται 12 δισ. ευρώ για το «ξεφόρτωμα» περίπου 30 δισ. ευρώ κόκκινων δανείων, επιβεβαιώνοντας τις πληροφορίες που θέλουν να μελετά επιπλέον σχέδια από πριν την υπερψήφιση του σχεδίου.

Μιλώντας στην κρατική τηλεόραση, ο υπουργός Οικονομικών ξεκαθάρισε επί της ουσίας πως μέσα στο επόμενο έτος αναμένεται η δεύτερη συστημική παρέμβαση για τη μείωση των «κόκκινων» δανείων. Τόνισε ότι θα διαμορφωθεί ένα ενιαίο πλαίσιο για φυσικά και νομικά πρόσωπα, το οποίο «θα δίνει δεύτερη ευκαιρία, θα αντιμετωπίσει στρεβλώσεις του υπάρχοντος συστήματος και θα προστατεύει με δίκαιο τρόπο τα πιο ευάλωτα νοικοκυριά». Ερωτηθείς εάν έχουν εντοπιστεί οι «στρατηγικοί κακοπληρωτές», απάντησε πως είναι αισιόδοξος, διότι πλέον η Γενική Γραμματεία Ιδιωτικού Χρέους έχει ηλεκτρονική πλατφόρμα με στατιστικά.

Σημειώνεται άλλωστε πως ο κεντρικός τραπεζίτης, Γιάννης Στουρνάρας, έχει επανειλημμένως πιέσει δημόσια για την αποδοχή του δικού του σχεδίου για τη μείωση των κόκκινων δανείων, που ο ίδιος υπολογίζει πως θα τα μειώσει κατά 60%.

«Την αύξηση που υποσχεθήκαμε την έκανε ο ΣΥΡΙΖΑ»

Αξίζει να σημειωθεί πως κατά τη διάρκεια της συνέντευξης, με μια λακωνική δήλωση και χωρίς περιστροφές, ο υπουργός Οικονομικών ματαίωσε ακόμα μία εξαγγελία της κυβέρνησης Μητσοτάκη, για την αύξηση του κατώτατου μισθού, υποστηρίζοντας πως η αύξηση που έκανε ο ΣΥΡΙΖΑ είναι για τα τρία επόμενα χρόνια!

Ξεχάστε την αύξηση του κατώτατου μισθού, την έκανε «προκαταβολικά» ο ΣΥΡΙΖΑ! Χρ. Σταϊκούρας: «Ο ΣΥΡΙΖΑ το Φεβρουάριο ξαφνικά αύξησε ήδη τον κατώτατο μισθό κατά 11%, δηλαδή για τα επόμενα 3 χρόνια» https://left.gr/news/vinteo-xehaste-tin-ayxisi-toy-katotatoy-misthoy-tin-ekane-prokatavolika-o-syriza Gepostet von left.gr am Dienstag, 24. Dezember 2019

«Είπαμε ότι θα αυξάνουμε τον κατώτατο μισθό κάθε χρόνο με ρυθμό διπλάσιο της αύξησης του ΑΕΠ, αλλά ο ΣΥΡΙΖΑ το Φεβρουάριο αύξησε ήδη τον κατώτατο μισθό κατά 11%, δηλαδή για τα επόμενα 3 χρόνια» δήλωσε συγκεκριμένα, υποστηρίζοντας πως «την αύξηση μισθού που θα έπρεπε να γίνει σε βάθος τριετίας ή τετραετίας, με βάση τους ρυθμούς μεγέθυνσης της ελληνικής οικονομίας».

Υπενθυμίζεται πως ήταν ο Κυριάκος Μητσοτάκης που προεκλογικά υποσχόταν την αύξηση του κατώτατου μισθού σε ποσοστό διπλάσιο του ΑΕΠ, την ώρα που γνώριζε πως ήδη είχε συντελεστεί η επίμαχη αύξηση από την προηγούμενη κυβέρνηση.

Μάλιστα, στην προσπάθεια να διασκεδάσει τις εντυπώσεις, ο κυβερνητικός εκπρόσωπος, Στ. Πέτσας, το πρωί της Τρίτης, υποστήριξε στον ΑΝΤ1 ότι «εξακολουθεί να ισχύει η δέσμευση του πρωθυπουργού για αύξηση σε ποσοστό διπλάσιο της αύξησης του ΑΕΠ, μέχρι να φτάσουμε στο ποσό των 700 ευρώ και στη συνέχεια θα δούμε τι θα γίνει με την εξέλιξη του καθώς θα πρέπει να συνυπολογιστούν πολλοί παράμετροι».

Πάντως, την ίδια ώρα, αναμένεται να κριθεί από το Συμβούλιο της Επικρατείας η προσφυγή των Βιομήχανων κατά της αύξησης του κατώτατου μισθού και των τριετιών, ζητώντας από την πρώτη στιγμή της εκλογής της κυβέρνησης Μητσοτάκη να κριθεί άκυρη η απόφαση της προηγούμενης κυβέρνησης. Διαβάστε σχετικά:

Ευχολόγια για πλεονάσματα

Κατά τη διάρκεια της συνέντευξης, ο Χρ. Σταϊκούρας αναφέρθηκε και στην ανάγκη μείωσης των στόχων για τα πρωτογενή πλεονάσματα στο 2% του ΑΕΠ, ενώ υποστήριξε ότι η κυβέρνηση συζητεί με τους ευρωπαϊκούς θεσμούς για έναν μηχανισμό, ο οποίος θα επιτρέψει να μεταφέρονται και να αξιοποιούνται τα υπερπλεονάσματα μέσα στο επόμενο έτος. Προανήγγειλε, παράλληλα, την κατάθεση νομοσχεδίου τον Ιανουάριο για την αντιμετώπιση των συνεπειών του Brexit.

Ο υπουργός Οικονομικών ανέφερε ακόμη ότι είναι σε εξέλιξη, σε συνεργασία με τον Οργανισμό Διαχείρισης Δημοσίου Χρέους (ΟΔΔΗΧ), μια άσκηση βιωσιμότητας χρέους πάνω σε τέσσερις πυλώνες: την ταχύτερη ανάπτυξη, το χαμηλότερο κόστος δανεισμού, την πρόωρη αποπληρωμή του ΔΝΤ και την χρήση των επιστροφών από τα κέρδη των ελληνικών ομολόγων.

Αναφορικά με τις αβεβαιότητες του 2020, ο Χρ. Σταϊκούρας ότι «υπάρχουν μια σειρά από κίνδυνοι» στην παγκόσμια οικονομία, αλλά επεσήμανε πως «πιστεύουμε ότι υπάρχει μια δυναμική στην ελληνική οικονομία, που την “πουσάρουν” και ενδογενείς και εξωγενείς δυνάμεις». Πρόσθεσε ότι «για το 2019 εκτιμούμε ανάπτυξη 2%. Οι περισσότεροι φορείς θεωρούσαν χαμηλότερα. Μετά την τελευταία επικαιροποίηση των στοιχείων της ΕΛΣΤΑΤ, συγκλίνουμε ότι θα είμαστε εκεί που λέει ο κρατικός προϋπολογισμός. Για το 2020 κανείς δεν λέει ανάπτυξη 2,8%, αλλά εμείς πιστεύουμε ότι το ελατήριο της οικονομίας από το φορολογικό, το αναπτυξιακό νομοσχέδιο, τις πρωτοβουλίες της κυβέρνησης που θα ακολουθήσουν και την υλοποίηση του σχεδίου Ηρακλής θα δώσουν πρόσθετο περιθώριο για ακόμα μεγαλύτερη οικονομική μεγέθυνση».

Υποσχέσεις και για την εισφορά αλληλεγγύης

Κλιμακωτή μείωση της εισφοράς αλληλεγγύης προανήγγειλε ακόμη -εμμέσως πλην σαφώς- ο υπουργός Οικονομικών, εκτιμώντας ότι οι τελικές αποφάσεις θα ληφθούν τον Μάιο, με βάση το μέγεθος του δημοσιονομικού χώρου τότε. Ο ίδιος υποστήριξε παράλληλα ότι η αναπροσαρμογή των αντικειμενικών αξιών που αναμένεται τον Μάιο δεν θα πλήξει τη μεσαία τάξη και πως, εάν προκύψει αύξηση των αντικειμενικών σε λαϊκές περιοχές, τότε θα επανεξεταστεί ο ΕΝΦΙΑ. Ενώ τόνισε ότι η μεσοσταθμική μείωση του φόρου κατά 30% θα υλοποιηθεί, επισημαίνοντας πως η μείωση κατά 22% έγινε ήδη, νωρίτερα από τον αρχικό σχεδιασμό. Πρόσθεσε δε, ότι με τη μείωση αυτή του φόρου αυξήθηκε η εισπραξιμότητα από το 80% στο 85%. «Μειώνοντας τη φορολογική επιβάρυνση, οι πολίτες έχουν το κίνητρο να ανταποκριθούν, μειώνεται το κίνητρο για φοροδιαφυγή», ανέφερε χαρακτηριστικά.

Ο Χρ. Σταϊκούρας είπε ότι δεν πρόκειται να παραταθεί εκ νέου και θα λήξει στα τέλη Απριλίου το ισχύον πλαίσιο για την προστασία της α’ κατοικίας, ενώ στη συνέχεια θα τεθεί σε εφαρμογή ένα ενιαίο πλαίσιο ρύθμισης οφειλών φυσικών και νομικών προσώπων.

ΣΥΡΙΖΑ: Οι εργαζόμενοι και οι συνταξιούχοι «μπούχτισαν» από τις απάτες του κ. Μητσοτάκη

Η Κουμουνδούρου εξέδωσε σχετική ανακοίνωση το μεσημέρι της Τρίτης, κάνοντας αναφορά και στη δήλωση Πέτσα για την 13η σύνταξη (η οποία θα καταργηθεί):

«Ο κ. Σταϊκούρας και ο κ. Πέτσας ευχήθηκαν χρόνια πολλά στους εργαζόμενους και τους συνταξιούχους για τα Χριστούγεννα, αποκαλύπτοντας με περίσσιο θράσος ακόμα μία απάτη της κυβέρνησης Μητσοτάκη, μετά και το φιάσκο με το κοινωνικό μέρισμα.

Ο μεν κ. Σταϊκούρας είπε ότι μπορεί ο κ. Μητσοτάκης να υποσχόταν αύξηση του κατώτατου μισθού σε ποσοστό διπλάσιο της ανάπτυξης κάθε χρόνο, αλλά τελικά δεν θα το κάνει γιατί ο ΣΥΡΙΖΑ τον αύξησε 11% το 2019, άρα καλύφθηκε η υπόσχεσή του για τα επόμενα τρία ή τέσσερα χρόνια!

Ο δε κυβερνητικός εκπρόσωπος χαρακτήρισε ανύπαρκτη και «προεκλογικό επίδομα» τη μόνιμη 13η σύνταξη που θεσμοθέτησε ο ΣΥΡΙΖΑ και αναγκάστηκε να ψηφίσει μέχρι και η ΝΔ, επιβεβαιώνοντας ουσιαστικά πως η κυβέρνηση σκοπεύει να την καταργήσει.

Το χριστουγεννιάτικο τραπέζι των εργαζόμενων και των συνταξιούχων… ξεχείλισε από τα δώρα του κ. Μητσοτάκη. Τρομάζουμε στην ιδέα τι θα σκεφθεί να τους κάνει για την Πρωτοχρονιά».